نیلا گنبد

نیلا گنبد مسجد لاہور انارکلی بازار کے قریب واقع ہے۔ مغلیہ دور حکومت میں صوفی بزرگ شیخ عبدالرزاق مکہ سے یہاں تشریف لائے اور اس دور کے مشہور بزرگ میاں محمد شاہ بخاری کے مرید بن گئے۔ جنہوں نے جلد ہی شیخ عبدالرزاق میں چھپی روحانی صلاحیتوں کو پہچان لیا اور انہیں مکی کا نام دیا۔ شیخ عبدالرزاق کی شہرت کا چرچا مغلیہ دربار تک پہنچا جس پر مغلیہ عدالت میں انہیں اہم فیصلوں میں مشاورت کیلئے بلایا جاتا۔ شیخ عبدالرزاق مکی کی وفات مغل بادشاہ نصیر الدین محمد ہمایوں کے دور میں ہوئی۔ آپ کو یہیں دفن کر دیا گیا اور مغلیہ حکومت نے شیخ عبدالرزاق کے دربار کے قریب نیلا گنبد مسجد تعمیر کی۔ 1947ءمیں پاکستان بننے کے بعد یہاں کافی تبدیلی آئی آس پاس کئی بازار بن گئے۔ موجودہ بازار بھی نیلا گنبد کے نام سے مشہور ہے۔ 

شہنشاہ نصیر الدین ہمایوں کے عہدِ حکومت میں شیخ عبدالرزاق مکیؒ لاہور تشریف لائے۔ آپ کی وفات کے بعد عقیدت مندوں ایک پختہ گنبد تعمیر کروایا۔ مقبرے کے ساتھ ہی ایک دلکش باغ اور وسیع مسجد بھی بنوائی۔ سکھ عہد میں باغ کو برباد کر دیا گیا۔ مقبرے کو بارود خانے کے طور پر استعمال کیا جانے لگا اور حجروں میں رہائش رکھی گئی۔ انگریزوں نے مذکورہ مسجد کو ہوٹل میں بدل دیا۔ یاد رہے کہ اس وقت یہ علاقہ چھاؤنی کا حصہ تھا۔ جب چھاؤنی میاں میر منتقل ہوئی، تو مفتی نجم الدین نے اس مسجد کو واگذار کرایا۔ مقبرہ کے نیلے گنبد کی نسبت اس مسجد کو “مسجدِ نیلا گنبد” کہا جاتا ہے۔

مزید دیکھیے

حوالہ جات 

 (اعجاز لاہوری)
 (کتاب “لَہور، لَہور ہے” از عبدالمنان ملک، صفحہ نمبر 79 سے انتخاب)